Ruotsin ralli

Ruotsin ralli (ruots. Svenska Rallyt, virallisesti Rally Sweden) on Ruotsissa tavallisesti helmikuussa ajettava rallikilpailu. Se on nykyään kävijämäärältään Ruotsin suurin vuosittain järjestettävä tapahtuma. Kilpailu on muutamaa poikkeusvuotta lukuun ottamatta kuulunut rallin MM-sarjaan heti sen perustamisesta 1973 alkaen. Ralli on yleensä MM-rallikauden ainoa lumiralli. 1960-luvun loppupuolelta lähtien aina vuoteen 2020 saakka se järjestettiin Värmlannissa Karlstadin kaupungin ja Torsbyn ympäristössä. Ilmastonmuutoksen myötä epävarmoiksi käyneet Värmlannin lumiolosuhteet johtivat kuitenkin rallin siirtämiseen pohjoisemmaksi, Uumajan ympäristöön, jossa kilpailtiin ensimmäisen kerran vuonna 2022.

 Historiaa 
 Alkuvuodet 1950–1969 
Ensimmäisen kerran Ruotsin ralli järjestettiin vuonna 1950 nimellä Svenska Rallyt till Midnattssolen (suom. Ruotsin ralli keskiyön aurinkoon), ja se ajettiin vuoden valoisimpaan aikaan kesäkuun puolivälissä. Ensimmäisen rallin reitti kulki Tukholmasta yöttömän yön Kiirunaan. Neljännestä järjestämiskerrastaan vuonna 1953 lähtien kilpailu oli osa rallin EM-sarjaa. 

Ensimmäiset 15 vuotta ralli järjestettiin kesäkuussa, mutta vuonna 1965 se muutettiin talviralliksi, ja samalla rallin nimi vaihdettiin Ruotsin Kuninkaallisen automobiiliklubin (KAK) mukaan KAK-ralliksi (ruots. KAK-rallyt). Carl-Magnus Skogh oli 1960-luvun alussa voittanut rallin ensimmäisenä kuljettana kahdesti, ja Tom Tranasta tuli hänen jälkeensä toinen kaksinkertainen voittaja voitettuaan vuonna 1964 viimeisen kesärallin ja seuraavana talvena ensimmäisen kerran järjestetyn talvirallin.

 1970-luku – MM-sarjaan 
Kun Kansainvälinen autoliitto FIA vuonna 1970 perusti MM-sarjaa edeltäneen Kansainvälisen valmistajien mestaruussarjan, Ruotsin ralli otettiin heti sen kalenteriin. Samalla rallin virallinen nimi muutettiin englanninkieliseen International Swedish Rally -muotoon (suom. Kansainvälinen Ruotsin ralli). Kyseisenä vuonna Björn Waldegård otti Porsche 911:llä ennätyksellisen kolmannen Ruotsin rallin voittonsa. Seuraavana vuonna 1971 ensimmäiseen voittoonsa ajoi puolestaan toinen Ruotsin tulevista maailmanmestareista, Saab 96:lla ajanut Stig Blomqvist. Blomqvist voitti kahtena seuraavanakin vuonna ja nousi näin nopeasti voittojen määrässä tasoihin Waldegårdin kanssa. Vuonna 1973 sai alkunsa FIA:n varsinainen MM-sarja, ja siten Blomqvistista tuli ensimmäinen MM-rallin Ruotsissa voittanut kuljettaja. Seuraavana vuonna ralli peruttiin öljykriisin vuoksi, mutta 1975 oli Björn Waldegårdin vuoro palata voittajaksi. 1970-luvun loppuun mennessä niin Waldegårdilla kuin Blomqvistillakin oli molemmilla viisi voittoa.

 1980-luku – Nelivedon ja japanilaisvalmistajien esiinmarssi 
Vuoteen 1980 asti Ruotsin rallin oli voittanut aina ruotsalainen kuljettaja. Vuonna 1981 ensimmäisenä ei-ruotsalaisena voittoon ajoi Audi Quattrolla Suomen Hannu Mikkola. Samalla nelivetoautot tulivat voittajaluetteloon jäädäkseen. Mikkola ja Blomqvist vuorottelivat Quattrolla voittajina neljän vuoden ajan. Näistä viimeinen eli vuosi 1984 toi Stig Blomqvistille seitsemännen Ruotsin rallin voiton, mikä on edelleen voimassa oleva ennätys.

Audin valtakausi päättyi, kun Peugeot 205:llä ajaneet suomalaiset Ari Vatanen ja Juha Kankkunen voittivat 1985 ja 1986. Japanilaisvalmistajien aikakausi teki puolestaan tuloaan, kun vuonna 1987 voittajaksi ajoi Mazda 323:lla Suomen Timo Salonen. Vuonna 1988 Suomen Markku Alén ylsi voittoon italialaisella Lancia Deltalla, mutta vuodesta 1989 alkaen aina vuosituhannen loppuun asti voittajaksi ajettiin joka kerta japanilaisen valmistajan autolla (Mazda, Toyota, Mitsubishi tai Subaru).

 1990-luku – Viimeiset ruotsalaisvoitot 
Vuonna 1990 ralli jouduttiin perumaan toisen kerran, tällä kertaa leudon sään takia. 1990-luvun alkupuolella ralli palasi ruotsalaisvoittajien aikaan, kun vuoden 1989 voittajan Ingvar Carlssonin jatkoksi voittajaluetteloon lisättiin Kenneth Erikssonin (1991 ja 1995), Mats Jonssonin (1992 ja 1993) ja Thomas Rådströmin (1994) nimet. Vuonna 1994 Ruotsin ralli ei kuulunut varsinaiseen MM-sarjaan vaan oli osa FIA:n kaksilitraisten autojen maailmancupia. 

Vuonna 1995 Suomen Tommi Mäkinen oli lähellä katkaista ruotsalaisten voittoputken. Mäkinen ja hänen ruotsalainen tallitoverinsa Kenneth Erikssonin olivat ajaneet rallin johdossa tiukasti kilpaa keskenään. Lauantain päätteeksi Eriksson johti yhdellä sekunnilla, ja Mitsubishin tallipäällikkö Andrew Cowan antoi tallimääräyksen, että tilanne on rauhoitettava ja sijoitukset pidettävä maaliin saakka. Mäkinen ei tästä pitänyt eikä sunnuntain aluksi näyttänyt välittävän määräyksestä. Hän ajoi päivän aikana selvään yli puolen minuutin johtoon, mutta pysähtyi kuitenkin lähellä viimeisen erikoiskokeen maalia hetkeksi paikoilleen ja luovutti voiton näin Erikssonille.

Mäkinen sai hyvityksen seuraavana vuonna, kun hän otti ensimmäisen Ruotsin rallin voittonsa. Rallin viimeinen ruotsalainen voittaja on vuonna 1997 voittajaksi Subaru Imprezalla palannut Eriksson. 1990-luku puolestaan päättyi maailmanmestari Mäkisen kahteen voittoon.

 2000-luku – Ruotsin ja Suomen taika murtuu vihdoin 
Pitkä japanilaisvalmistajien aikakausi tuli vuosituhannen vaihteen myötä päätökseen. Neljä ensimmäistä voittoa uudella vuosikymmenellä ajettiin Peugeot 206 WRC -autoilla. Suomen Marcus Grönholm voitti kolmesti (2000, 2002, ja 2003) ja Harri Rovanperä kerran (2001). Vuonna 2002 rallin pääsponsoriksi tuli ruotsalainen teräsyhtiö Uddeholms AB, ja rallin virallinen nimi muutettiin muotoon Uddeholm Swedish Rally.

Ruotsin ralli oli ennen vuotta 2004 päättynyt aina joko ruotsalaisen tai suomalaisen kujettajan voittoon. Ranskan Sébastien Loeb onnistui kuitenkin ensimmäisenä muunmaalaisena kuljettajana voittamaan rallin Citroën Xsaralla vuonna 2004. Seuraavana vuonna voitto meni Norjaan, kun Petter Solberg kruunattiin voittajaksi.

Solbergin voiton jälkeen alkoi kuitenkin taas suomalaisten, ja samalla Fordin, valtakausi. Vuoteen 2012 saakka ralli päättyi aina Fordilla ajaneen suomalaiskuljettajan juhliin. Vuonna 2007 Marcus Grönholm nousi viidennellä voitollaan sivuamaan Björn Waldegårdin kakkossijaa Ruotsin rallin voittojen määrässä. Kahteen voittoon Fordeilla ajoivat Jari-Matti Latvala (2008 ja 2012) ja Mikko Hirvonen (2010 ja 2011). Latvala teki vuoden 2008 rallissa ennätyksen ollessaan 22-vuotiaana siihen mennessä nuorin MM-rallin voittoon kyennyt kuljettaja. Vuonna 2009 Ruotsin rallia ei järjestetty, vaan kyseisen kauden talviralli ajettiin Norjassa. Samalla myös Uddeholms AB:n sponsorisopimus rallin nimestä päättyi.

 2010-luku – Menestystä Pohjoismaiden ulkopuolellekin 
Rallin virallinen nimi muutettiin kaudelle 2010 sponsorisopimuksen päättymisen myötä nykyiseen muotoonsa Rally Sweden. Hirvosen ja Latvalan voittojen (2008–2012) jälkeen Fordin ja suomalaisten pitkään jatkunut valtakausi tuli päätökseen ja Ruotsin rallissa alkoi Volkswagenin voittokulku. Ranskan Sébastien Ogier nousi korkeimmalle korokkeelle vuonna 2013 vasta toisena ei-pohjoismaalaisena kuljettajana. Seuraavana vuonna Ogierin tallikaverina ajanut Latvala otti kolmannen voittonsa, mutta kaksi seuraavaa kautta maalissa voittajana juhli jälleen Ogier. 

Vuoden 2015 kilpailu oli historian tasaväkisin, kun ennen viimeistä erikoiskoetta kärkikolmikko (Andreas Mikkelsen, Thierry Neuville ja Ogier) mahtui viiden sekunnin sisään. Kolmantena ollut Ogier nousi lopulta voittoon, kun hän voitti Neuvillen viimeisellä erikoiskokeella yli kuudella sekunnilla ja kilpailun johdossa ollut Mikkelsen juuttui lumipenkkaan häviten lopulta yli puoli minuuttia.

Ilmastonmuutoksen myötä nousseet lämpötilat alkoivat 2010-luvun loppupuolella aiheuttaa enenevissä määrin vaikeuksia rallin lumiolosuhteiden kanssa. Vuonna 2016 rallia jouduttiin lumen puutteen takia lyhentämään: kahdeksan erikoiskoetta peruttiin ennen kilpailua ja yksi vielä kilpailun aikana. 

Vuonna 2017 rallin keskuspaikka siirrettiin Karlstadista noin 100 kilometriä pohjoisemmaksi Torsbyhyn. Ykköseksi ajoi rallin MM-sarjaan palanneella Toyotalla vielä kerran Jari-Matti Latvala, joka nousi neljännellä voitollaan kaikkien aikojen voittotilastossa yksinään neljänneksi. 2010-luvun viimeiset voitot menivät Belgiaan ja Viroon, kun Thierry Neuville oli ykkönen vuonna 2018 ja Ott Tänak vuonna 2019.

 2020-luku – Muutto Uumajaan 
2020-luku alkoi hyvin vähälumisissa olosuhteissa. Vuoden 2020 rallireittiä jouduttiin jälleen lumen puutteen takia lyhentämään. Kyseinen ralli oli kuitenkin kilpailun historian kovavauhtisin. Voittaneen Walesin Elfyn Evansin keskituntinopeus oli 124,28 km/h, mikä on koko MM-sarjan historian neljänneksi korkein keskinopeus. Vain Suomen rallissa on ajettu kolmena vuonna kovempaa.

Vuoden 2020 kilpailun jälkeen rallin järjestäjät alkoivat epävarmoiksi käyneiden lumiolosuhteiden takia tutkia rallin siirtämistä pohjoisemmaksi. Vaihtoehdot rallin uudeksi keskuspaikaksi olivat Luulaja, Uumaja ja Östersund, joista Uumaja tuli lopulta valituksi. Kaudelle 2021 Värmlantiin suunniteltu ralli jouduttiin perumaan koronaviruspandemian johdosta. 

Vuonna 2022 kilpailu järjestettiin Uumajan ympäristössä. Ensimmäisen Uumajan seudulla ajetun rallin voitti Suomen Kalle Rovanperä. Samalla Harri ja Kalle Rovanperästä tuli ensimmäinen isä–poika-pari, joka on pystynyt voittamaan saman rallin. Kilpailun järjestäjä teki sopimuksen, jolla kilpailu on mukana MM-sarjassa ainakin vuoteen 2024 saakka. Joulukuussa 2023 kerrottiin kolmivotisesta jatkosopimuksesta, jonka myötä kilpailu pysyy Uumajassa ainakin vuoteen 2027 asti.

 Voittajat 
KausiKuljettajaKartanlukijaTalli  AutoRaportti1950 Per-Fredrik Cederbaum   Bertil Sohlberg  BMW 327/328Raportti1951 Gunnar Bengtsson   Sven Zetterberg  Talbot-Lago T26GSRaportti1952 Olof ”Grus-Olle” Persson  Olle Norrby  Porsche 356Raportti1953 Sture Nottorp  Bengt Jönsson  Porsche 356Raportti1954 Carl-Gunnar Hammarlund  Emile Pettersson  Porsche 356 1300 SuperRaportti1955 Allan Borgefors  Åke Gustavsson  Porsche 356 1500Raportti1956 Harry Bengtsson  Åke Righard  Volkswagen Kupla Typ 122 1200Raportti1957 Thure Jansson  Lennart Jansson  Volvo PV444 LSRaportti1958 Gunnar Andersson Niels Peder Elleman-Jacobsen  Volvo PV444Raportti1959 Erik Carlsson  Mario Pavoni  Saab 93 BRaportti1960 Carl-Magnus Skogh  Rolf Skogh  Åmåls Motorklubb   Saab 96Raportti1961 Carl-Magnus Skogh  Rolf Skogh  Åmåls Motorklubb   Saab 96Raportti1962 Bengt Söderström  Bo Ohlsson   BMC CooperRaportti1963 Berndt Jansson  Erik Pettersson   Porsche 356 CarreraRaportti1964 Tom Trana  Gunnar Thermanius  AMCK   Volvo PV544Raportti1965 Tom Trana  Gunnar Thermanius   Volvo PV544Raportti1966 Åke Andersson  Sven-Olof Svedberg  Saab AB   Saab 96 SportRaportti1967 Bengt Söderström  Gunnar Palm   Ford Cortina LotusRaportti1968 Björn Waldegård  Lars Helmér  AB Scania-Vabis   Porsche 911 TRaportti1969 Björn Waldegård  Lars Helmér  Svenska VW AB   Porsche 911 LRaportti1970  Björn Waldegård   Lars Helmér    Porsche 911 SRaportti1971 Stig Blomqvist  Arne Hertz   Saab 96 V4Raportti1972 Stig Blomqvist  Arne Hertz   Saab 96 V4Raportti 1973 Stig Blomqvist  Arne Hertz Saab-Scania   Saab 96 V4Raportti1974 Ralli peruttiin öljykriisin takia1975 Björn Waldegård  Hans Thorszelius Lancia   Lancia Stratos HFRaportti1976 Per Eklund  Björn Cederberg Saab-Scania   Saab 96 V4Raportti1977 Stig Blomqvist  Hans Sylvan SMK Örebro   Saab 99 EMSRaportti1978 Björn Waldegård Hans Thorszelius   Ford Escort RS 1800 MKIIRaportti1979 Stig Blomqvist  Björn Cederberg   Saab 99 TurboRaportti1980 Anders Kulläng  Bruno Berglund Opel Euro Händler Team   Opel Ascona 400Raportti1981 Hannu Mikkola  Arne Hertz Audi Sport   Audi QuattroRaportti1982 Stig Blomqvist  Björn Cederberg Audi Sport Sweden   Audi QuattroRaportti1983 Hannu Mikkola  Arne Hertz Audi Sport   Audi QuattroRaportti1984 Stig Blomqvist  Björn Cederberg Audi Sport   Audi Quattro A2Raportti1985 Ari Vatanen  Terry Harryman Peugeot Talbot Sport   Peugeot 205 Turbo 16Raportti1986 Juha Kankkunen  Juha Piironen Peugeot Talbot Sport   Peugeot 205 Turbo 16 E2Raportti1987 Timo Salonen Seppo Harjanne Mazda Rally Team Europe   Mazda 323 4WDRaportti1988 Markku Alén  Ilkka Kivimäki Martini Lancia   Lancia Delta HF 4WDRaportti1989 Ingvar Carlsson  Per Carlsson Mazda Rally Team Europe   Mazda 323 4WDRaportti1990 Ralli peruttiin leudon sään takia1991 Kenneth Eriksson  Staffan Parmander Mitsubishi Ralliart Europe   Mitsubishi Galant VR-4Raportti1992 Mats Jonsson  Lars Bäckman Toyota Team Sweden   Toyota Celica GT-4 (ST165)Raportti1993 Mats Jonsson  Lars Bäckman Toyota Castrol Team   Toyota Celica Turbo 4WD (ST185)Raportti1994 Thomas Rådström  Lars Bäckman   Toyota Celica Turbo 4WD (ST185)Raportti1995 Kenneth Eriksson  Staffan Parmander Mitsubishi Ralliart   Mitsubishi Lancer Evo IIRaportti1996 Tommi Mäkinen Seppo Harjanne Mitsubishi Ralliart   Mitsubishi Lancer Evo IIIRaportti1997 Kenneth Eriksson  Staffan Parmander 555 Subaru WRT   Subaru Impreza S5 WRC ’97Raportti1998 Tommi Mäkinen  Risto Mannisenmäki Mitsubishi Ralliart   Mitsubishi Lancer Evo IVRaportti1999 Tommi Mäkinen  Risto Mannisenmäki Marlboro Mitsubishi Ralliart   Mitsubishi Lancer Evo IVRaportti2000 Marcus Grönholm  Timo Rautiainen Peugeot Esso   Peugeot 206 WRCRaportti2001 Harri Rovanperä  Risto Pietiläinen Peugeot Total   Peugeot 206 WRCRaportti2002 Marcus Grönholm  Timo Rautiainen Peugeot Total   Peugeot 206 WRCRaportti2003 Marcus Grönholm  Timo Rautiainen Marlboro Peugeot Total   Peugeot 206 WRCRaportti2004 Sébastien Loeb  Daniel Elena Citroën World Rally Team   Citroën Xsara WRCRaportti2005 Petter Solberg  Phil Mills Subaru World Rally Team   Subaru Impreza S10 WRC ’04Raportti2006 Marcus Grönholm  Timo Rautiainen BP Ford World Rally Team   Ford Focus RS WRC ’06Raportti2007 Marcus Grönholm  Timo Rautiainen BP Ford World Rally Team   Ford Focus RS WRC ’07Raportti2008 Jari-Matti Latvala Miikka Anttila BP Ford Abu Dhabi WRT   Ford Focus RS WRC ’07Raportti2009 Rallia ei järjestetty2010 Mikko Hirvonen  Jarmo Lehtinen BP Ford Abu Dhabi WRT   Ford Focus RS WRC ’09Raportti2011 Mikko Hirvonen Jarmo Lehtinen Ford Abu Dhabi WRT   Ford Fiesta RS WRCRaportti2012 Jari-Matti Latvala Miikka Anttila Ford World Rally Team   Ford Fiesta RS WRCRaportti2013 Sébastien Ogier  Julien Ingrassia Volkswagen Motorsport   Volkswagen Polo R WRCRaportti2014 Jari-Matti Latvala  Miikka Anttila Volkswagen Motorsport   Volkswagen Polo R WRCRaportti2015 Sébastien Ogier  Julien Ingrassia Volkswagen Motorsport   Volkswagen Polo R WRCRaportti2016 Sébastien Ogier Julien Ingrassia Volkswagen Motorsport   Volkswagen Polo R WRCRaportti2017 Jari-Matti Latvala Miikka Anttila Toyota Gazoo Racing WRT   Toyota Yaris WRCRaportti2018 Thierry Neuville  Nicolas Gilsoul Hyundai Motorsport   Hyundai i20 Coupe WRCRaportti2019 Ott Tänak  Martin Järveoja Toyota Gazoo Racing WRT   Toyota Yaris WRCRaportti2020 Elfyn Evans Scott Martin Toyota Gazoo Racing WRT   Toyota Yaris WRCRaportti 2021 Ralli peruttiin koronaviruspandemian takia 2022  Kalle Rovanperä   Jonne Halttunen  Toyota Gazoo Racing WRT   Toyota GR Yaris Rally1 Raportti 2023  Ott Tänak  Martin Järveoja M-Sport Ford WRT  Ford Puma Rally1 Raportti 2024  Esapekka Lappi  Janne Ferm Hyundai Shell Mobis WRT Hyundai i20 N Rally1 Raportti
Lähteet:

 Huomioita

 Lähteet 

 Aiheesta muualla 

Rallin kotisivut

*